Avainsanat

Tiivistelmä



Avainsanat

1 Jäsenyysvelvoitteiden noudattamatta jättämistä koskeva kanne - Yhteisöjen tuomioistuimen arviointi kanteen perusteltavuudesta - Huomioon otettava tilanne - Tilanne perustellussa lausunnossa asetetun määräajan päättyessä

(EY:n perustamissopimuksen 169 artikla (josta on tullut EY 226 artikla))

2 Ympäristö - Luonnonvaraisten lintujen suojelu - Direktiivi 79/409/ETY - Erityissuojelutoimenpiteet - Jäsenvaltioiden velvoitteet - Velvoite antaa erityissuojelualueille suojelun kannalta riittävä oikeudellinen asema - Ulottuvuus

3 Ympäristö - Luonnonvaraisten lintujen suojelu - Direktiivi 79/409/ETY - Erityissuojelutoimenpiteet - Jäsenvaltioiden velvoitteet - Velvoite toteuttaa toimenpiteitä elinympäristön huonontumisen estämiseksi - Ulottuvuus - Alue, joka on luokiteltu tai joka pitäisi luokitella erityissuojelualueeksi - Velvoitteen noudattamatta jättäminen - Edellytykset

(Neuvoston direktiivin 79/409/ETY 4 artiklan 1 ja 2 kohta))

4 Ympäristö - Luonnonvaraisten lintujen suojelu - Direktiivi 79/409/ETY - Erityissuojelutoimenpiteet - Jäsenvaltioiden velvoitteet - Velvoite toteuttaa toimenpiteitä elinympäristön saastumisen ja huonontumisen ehkäisemiseksi - Velvoitteen noudattamatta jättäminen - Luokittelun poistaminen erityissuojelualueeksi luokitellun alueen osalta

(Neuvoston direktiivin 79/409/ETY 4 artiklan 1, 2 ja 4 kohta)

Tiivistelmä

1 Arvioitaessa perustamissopimuksen 169 artiklan (josta on tullut EY 226 artikla) mukaisen kanteen yhteydessä sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se on perustellussa lausunnossa asetetun määräajan päättyessä.

2 Luonnonvaraisten lintujen suojelusta annetun direktiivin 79/409/ETY 4 artiklan 1 ja 2 kohdassa velvoitetaan jäsenvaltiot antamaan siinä tarkoitetuille erityissuojelualueille suojelun kannalta sellainen oikeudellinen asema, jonka avulla turvataan erityisesti direktiivin liitteessä I mainittujen lintulajien eloonjääminen ja pesintä sekä niiden säännöllisesti saapuvien muuttolintulajien pesintä, sulkasato ja talvehtiminen, joita kyseisessä liitteessä ei ole mainittu.

Tämän säännöksen mukaiseksi riittäväksi suojeluksi ei riitä vain vesien käyttöä koskeva kansallinen vesilainsäädäntö, eivätkä sellaiset maataloudellis-ympäristölliset toimenpiteet, jotka ovat luonteeltaan vapaaehtoisia ja pelkästään kannustavia erityissuojelualueella palstoja viljeleviin maanviljelijöihin nähden.

3 Luonnonvaraisten lintujen suojelusta annetun direktiivin 4 artiklan 4 kohdassa asetetaan jäsenvaltioille velvollisuus toteuttaa asianmukaiset toimenpiteet kyseisen artiklan 1 kohdan mukaisesti erityissuojelualueiksi luokitelluilla alueilla sijaitsevien elinympäristöjen huonontumisen estämiseksi sekä luonnonvaraisen lintukannan säilyttämiseksi parhaiten soveltuvan alueen huonontumisen estämiseksi, vaikkei asianomaista aluetta olisikaan osoitettu erityissuojelualueeksi heti kun velvoite siihen syntyi. Tästä seuraa, että tämän säännöksen rikkominen edellyttää toisaalta, että asianomaiset alueet kuuluvat luokitteluperusteiden täsmentämistä koskevan direktiivin 4 artiklan 1 kohdan neljännessä alakohdassa tarkoitettuihin kyseisten lajien suojelemiseen lukumäärältään ja kooltaan sopivimpiin alueisiin, ja toisaalta, että nämä alueet ovat huonontuneet.

Vaikka maataloustukia koskeva yhteisön lainsäädäntö olisikin epäsuotuisa direktiivin 79/409/ETY mukaisten säilytysvaatimusten kanssa yhdenmukaisen maatalouden kannalta, jäsenvaltiot eivät kuitenkaan voi laiminlyödä niille tämän direktiivin ja erityisesti sen 4 artiklan 4 kohdan ensimmäisen virkkeen nojalla kuuluvia velvoitteitaan.

4 Sellaisen väitteen hyväksymiseksi, jonka mukaan direktiivin 79/409/ETY 4 artiklan 4 kohtaa on rikottu, koska erityissuojelualueeksi luokitellun alueen osalta poistetaan tämä luokittelu vähentämällä sen pinta-alaa, on joka tapauksessa välttämätöntä, että kyseessä oleva pinta-ala on kuulunut luokiteltuun erityissuojelualueeseen.